पाएं अपने शहर की ताज़ा ख़बरें और फ्री ई-पेपरडाउनलोड करें
लुधियाना. शिवसेना बाल ठाकरे पंजाब के उपप्रधान आरडी पुरी पर हुए कातिलाना हमले को लेकर पुलिस प्रशासन कई बिन्दुओं पर जांच कर रही है। पुलिस को उस रास्ते से चार फुटेज भी मिले हैं, जिस रास्ते से नकाबपोश भागा था। अधिकारिक सूत्रों के मुताबिक शुरुआती जांच में पता चलता है कि नकाबपोश ने पुरी को मारने की नीयत से नहीं, बल्कि साजिश के तहत दहशत फैलाने के लिए गोलीबारी की है।
इसके लिए योजनाबद्ध तरीके से हमला किया। नकाबपोश को पुरी के कार्यालय की स्थिति से लेकर आने-जाने वाले सभी रास्तों के बारे में पूरी जानकारी थी। उसे यह भी पता था कि पुरी अपने 5-6 कर्मियों के साथ दफ्तर में मौजूद है।
वारदात के लिए उसने दोपहर का वह समय चुना जब उस रास्ते पर रश भी कम होता है। चर्चा यह भी है कि इसे राजनैतिक हमला माना जा रहा है और शायद सुरक्षा बढ़ाने को लेकर ही ऐसी बात हो। फिलहाल पुलिस ने दो गनमैन अस्थाई तौर पर पुरी की सुरक्षा में दिए हैं।
रोष-प्रदर्शन के बाद अधिकारियों ने कार्यकर्ताओं को 8 जून तक हमलावर को गिरफ्तार करने का समय दिया था। पुलिस ने 6 जून को लेकर भी इलाके में सुरक्षा प्रबंध किए हैं। क्योंकि गत साल 6 जून के विरोध में शिव सेना के उपप्रधान ने आतंकवाद के विरोध में रैली की थी। शहर के विभिन्न इलाकों में पुलिस ने फ्लैग मार्च भी किया है। प्रमुख स्थानों पर व्यापक सुरक्षा प्रबंध के लिए एसीपी के नेतृत्व में विभिन्न पार्टियां गठित की गई हंै।
8 सेकेंड में 3 फायर
फुटेज से पता चलता है कि नकाबपोश वहां पर 8 सेकेंड ठहरा, जिसमें पहले 4 सेकेंड में खुद सैट होकर उसने पिस्टल का कॉक खींचा, 5वे सेकेंड में पहला फायर व 6वें सेकेंड में रुका, 7और 8वें सेकेंड में दो और फायर किए। फायरिंग के ठीक 19 सेकेंड के बाद उपप्रधान खुद व उसके वर्करों ने बाहर निकल कर शोर मचाया और किसी ने भी उसके पीछे जाने की कोशिश नहीं की।
पहले मांगी सुरक्षा: पुलिस
सूत्रों का कहना है कि कुछ लोगों को सुरक्षा मिलने के बाद उपप्रधान ने डीसीपी व एडीसीपी से मौखिक रूप से उन्हें सुरक्षा उपलब्ध करवाने की बात कहीं थी। किसी भी आतंकी संगठन की धमकी न मिलने या खतरा होने की बात सामने न आने के लिए अधिकारियों ने सुरक्षा देने से मना कर दिया था। उसके बाद किसी मामले को लेकर भी उपप्रधान के खिलाफ मामला दर्ज हुआ था, जिसमें बाद में हुई जांच में उन्हें पुलिस ने क्लीन चिट दे दी थी।
कभी नहीं मांगी: पुरी
हमले को लेकर आरडी पुरी ने बताया कि उन्होंने कभी भी पुलिस प्रशासन से सुरक्षा नहीं मांगी है। न तो उनकी किसी से जानी दुश्मनी है और न ही किसी से उनकी राजनैतिक दुश्मनी। हिन्दू धर्म के लिए ही वह काम कर रहे हैं। पिछले साल की तरह इस 6 जून को भी उनकी आतंकवाद के खिलाफ प्रदर्शन करने की योजना थी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva zho_Hant eng_Latn